Chay junajlla pacha chacanaycaptin,
purïshijnincunata Jesús niran:
«Yacu püsuta chimpashun.»
Chaynuy niptin,
runacunata:
«Aywallä» nir bütiwan Jesústa apacuran.
Waquin büticunapis jipanta aywaran.
Aywarcaycaptin,
shucucuy wayra ricacamuran.
Yacuna büchiypa-büchir bütiman yaycuycaran.
Jesúsmi ichanga jipaman aywaycur jawanacurcur,
puñucash caycaran.
Chaura purïshijnincuna juyupa mancharir,
Jesústa ricchachiran:
«Tayta,
yacuman challpucaycanchina.
¿Manachu imasi jucunqui?»
nir.
Chaura riccharir,
wayratawan yacuta piñacur Jesús niran:
«Ćhawayna.
Ama büchiypa-büchiynachu.»
Chaura wayra ćhawacäcuran.
Yacupis puñucäcuran.
Purïshijnincunatana niran:
«¿Imanirtaj mancharish carcaycanqui?
¿Tayta Diosninchipa maquinćhu cawashanchita manachu yupachicunqui?»
Paycunana juyupa mancharishpan quiquin-pura tapunacäriran:
«¿Piraj cay runa?
Piñacuriptin,
shucucuy wayra ćhawacäcun.
Yacupis puñucäcun» nir.